Teiknimyndin Tangled hrifsaði til sín efsta sætinu á Íslandi um nýliðna helgi , og það með stæl . Myndin , sem var frumsýnd um síðustu helgi , og endaði þá örlitlu fyrir neðan The Green Hornet , gerði sér lítið fyrir og jók tekjurnar um 9% á milli helga og endaði í langefsta sæti með tæpar 4,2 milljónir í tekjur af um 4.500 áhorfendum . The Green Hornet þurfti því að sætta sig við að fá aðeins eina helgi í hásætinu , og varð önnur í röðinni nú , með tæpar 2 milljónir ( um 1.800 áhorfendur ) í kassanum . Alls hafa yfir 11.000 áhorfendur séð Tangled á aðeins tveimur vikum , og mun hún áreiðanlega verða með stærstu teiknimyndum ársins ef áfram heldur sem horfir . Um helgina voru Óskarskeppinautarnir The King’s Speech og The Fighter að keppa um hylli áhorfenda á frumsýningarhelgi sinni hér á landi , og hafði málhalti konungurinn örlítið betur þegar upp var staðið . Um 1.500 áhorfendur færðu myndinni rúmar 1,5 milljónir í tekjur og þriðja sætið á listanum á meðan The Fighter þurfti að sætta sig við um 1,1 milljón og 1.150 áhorfendur í sjötta sætinu . Á milli þeirra var Klovn : The Movie og svo þriðja nýja myndin , gamanmyndin The Dilemma , en báðar voru þær hársbreidd á eftir The King’s Speech , með rúmar 1,5 milljónir í tekjur . Alls er Klovn-myndin komin yfir 38.000 áhorfendur á ungu árinu og verður án efa meðal 5 - 10 vinsælustu mynda ársins þegar upp verður staðið . Annars dró það helst til tíðinda að Gauragangur komst yfir 10.000 áhorfenda markið , en hún situr nú í 16. sætinu og mun ekki fara langt upp í viðbót . Gamlingi vikunnar á topp 20 - listanum er svo Megamind , sem er enn í 14. sætinu eftir 7 vikur á lista , en hún og Little Fockers munu án efa fara yfir 20.000 áhorfenda markið áður en þær ljúka göngu sinni í bíóum .